Document ID: 32013D0748

KOMISIJOS ĮGYVENDINIMO SPRENDIMAS
2013 m. gruodžio 10 d.
kuriuo Kroatijai leidžiama naudoti tam tikrus apytikrius įverčius PVM nuosavų išteklių bazei apskaičiuoti
(pranešta dokumentu Nr. C(2013) 8688)
(Tekstas autentiškas tik kroatų kalba)
(2013/748/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
kadangi:
(1)
vadovaujantis 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 390c straipsniu, nurodytu V priedo, minimo Akto dėl Kroatijos Respublikos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų (3) 18 straipsnyje, 8 skirsnio „Apmokestinimas“ 2 punkto e papunktyje, Kroatija, laikydamasi jos įstojimo dieną joje taikytų sąlygų, gali ir toliau neapmokestinti šių sandorių: Direktyvos 2006/112/EB 135 straipsnio 1 dalies j punkte ir X priedo B dalies 9 punkte nurodytos žemės, ant kurios pastatyti pastatai arba kuri neužstatyta, statybai tiekimo sandorių iki 2014 m. gruodžio 31 d. be galimybės pratęsti; Direktyvos 2006/112/EB X priedo B dalies 10 punkte nurodyto tarptautinio keleivių vežimo sandorių tol, kol nors vienoje iš valstybių narių, kurios iki Kroatijos įstojimo buvo Sąjungos narės, taikomas toks pats neapmokestinimas; į šiuos sandorius būtina atsižvelgti nustatant PVM išteklių bazę;
(2)
Kroatija paprašė Komisijos leisti naudoti tam tikrus apytikrius įverčius PVM nuosavų išteklių bazei apskaičiuoti nuo 2013 m. sausio 1 d. iki 2014 m. gruodžio 31 d., nes ji negali tiksliai apskaičiuoti Direktyvos 2006/112/EB X priedo B dalies 9 punkte nurodytų sandorių PVM nuosavų išteklių bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Kroatijos bendrai PVM nuosavų išteklių bazei. Kroatija gali atlikti apskaičiavimą naudodama apytikrius šios kategorijos sandorių įverčius. Todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Kroatijai turėtų būti leista apskaičiuoti PVM nuosavų išteklių bazę naudojant apytikrius įverčius nuo 2013 m. sausio 1 d. iki 2014 m. gruodžio 31 d.;
(3)
šiame sprendime numatytos priemonės atitinka Nuosavų išteklių patariamojo komiteto nuomonę,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti PVM nuosavų išteklių bazę Kroatijai nuo 2013 m. sausio 1 d. iki 2014 m. gruodžio 31 d. leidžiama naudoti apytikrius įverčius šių kategorijų sandoriams, nurodytiems Direktyvos 2006/112/EB X priedo B dalyje:
žemės statybai tiekimas (9 punktas).
2 straipsnis
Šis sprendimas taikomas nuo 2013 m. sausio 1 d. iki 2014 m. gruodžio 31 d.
3 straipsnis
Šis sprendimas skirtas Kroatijos Respublikai.
Priimta Briuselyje 2013 m. gruodžio 10 d.

Labels: 2
0
3
18
15